РЕПУБЛИКА СРБИЈА

РЕПУБЛИЧКА ИЗБОРНА КОМИСИЈА

02 Број: 06-123/21

6. децембар 2021. године

Б е о г р а д

З А П И С Н И К

22. СЕДНИЦЕ РЕПУБЛИЧКЕ ИЗБОРНЕ КОМИСИЈЕ,

ОДРЖАНЕ 3. ДЕЦЕМБРА 2021. ГОДИНЕ

Седница је почела у 14,20 часова.

Председавао је Владимир Димитријевић, председник Републичке изборне комисије.

Седници су присуствовали: чланови Републичке изборне комисије: Немања Поповић, Марко Јанковић, Весна Миздрак, Никола Јелић, Јелена Миленковић, Владимир Јестратијевић, Бранкица Јовић, Ђорђе Павловић, Владимир Матић, Срђана Видовић, Бисерка Живковић, Милош Томашевић, Жељка Радета и Мирослав Васић; заменици одсутних чланова: Вељко Перовић, Маја Пејчић, Александар Чамагић, Горан Дилпарић и Срђан Зораја; заменици присутних чланова: Марина Ђукановић, Марина Марковић, Горан Михајловић, Срђан Сандић, Зорица Симеуновић, Марица Бурсаћ и Борис Бутулија, као и Бранко Маринковић, заменик секретара Републичке изборне комисије.

Седници нису присуствовали: Усаме Зукорлић, заменик председника Републичке изборне комисије; чланови Комисије: Драгана Одовић, Зоран Лукић, Џемил Сијарић, Марија Ђоковић, Ђула Ладоцки, Татјана Китановић, Миљкан Карличић и Вељко Одаловић, као и др Миладин Ковачевић; заменици присутних чланова: Бранибор Јовичић, Милош Срећковић, Весна Стојковић, Нада Јелић, Марко Кулић, Џемил Диванефендић и Гордана Радић Поповић; заменици одсутних чланова: Енис Зековић, Милован Амиџић и Бела Буташ, као и Срђан Смиљанић, секретар Републичке изборне комисије.

На предлог председника, Комисија је, већином гласова (19 за и један није гласао) и без дискусије, утврдила следећи

Д н е в н и р е д:

1. Усвајање одлуке о утврђивању текста Информације о Акту о промени Устава Републике Србије;

2. Р а з н о.

**Прва тачка дневног реда –** Усвајање одлуке о утврђивању текста Информације о Акту о промени Устава Републике Србије

У уводним напоменама, председник Комисије Владимир Димитријевић је упознао чланове Комисије са Предлогом одлуке о утврђивању текста Информације о Акту о промени Устава Републике Србије.

Истакао је да је обавеза Комисије да, у року од 20 дана од дана расписивања републичког референдума, усвоји акт којим се грађанима пружају објективне информације о акту о коме се одлучује на референдуму и да га објави на званичној веб презентацији, у медијима и да га достави грађанима на адресу пребивалишта.

Нагласио је да је мишљења да је предложена информација припремљена објективно и да се грађанима, на основу предложене информације, омогућава да формирају мишљење о томе да ли су за потврђивање Акта о промени Устава Републике Србије

У дискусији су учествовали: Жељка Радета, Бранко Маринковић, Срђана Видовић, Мирослав Васић, Владимир Матић, Владимир Димитријевић, Владимир Јестратијевић, Горан Михајловић и Бисерка Живковић, док су предлоге за измене Предлога одлуке у оквиру дискусије изнели: Жељка Радета, Срђана Видовић и Горан Михајловић.

Председник Комисије се сагласио са предлозима:

- да се у преамбули предложене одлуке, као основ за доношење Одлуке, члан 26. став 1. Закона о референдуму допуни и са ставом 2. овог члана (предлог Жељке Радете);

- да се у подтачки 7) тачке 1. предложене одлуке речи: „Највишег јавног тужиоца“, измене у речи: „Врховног јавног тужиоца“ (предлог Жељке Радете).

Комисија није прихватила предлоге Срђане Видовић и Горана Михајловића да се Предлог одлуке повуче из процедуре и да одлучивање о овом акту буде након његове допуне, на начин да садржи потпуне и објективне информације, сагласно члану 26. Закона о референдуму и народној иницијативи (три за предлог).

Комисија је, већином гласова (18 за и два против), донела Одлуку о утврђивању текста Информације о Акту о промени Устава Републике Србије, у предложеном тексту и са предлозима Жељке Радете.

**Друга тачка дневног реда –** Разно

Председник Комисије је подсетио да ће се у понедељак, 6. децембар 2021. године у 14,00 часова одржати састанак са представницима Канцеларије за демократске институције и људска права ОЕБСа, ради утврђивања коју ће мисију Канцеларија за демократске институције и људска права послати за посматрање спровођења избора који ће се одржати у 2022. години.

С тим у вези, позвао је све чланове Комисије да присуствују наведеном састанку.

Седница је завршена у 14,50 часова.

Препис тонског снимка седнице саставни је део овог записника.

ЗАМЕНИК СЕКРЕТАРА ПРЕДСЕДНИК

Бранко Маринковић Владимир Димитријевић